Brokollaps i Baltimore: – Hjertene våre er knuste
Redningsmannskapet leter etter folk i det iskalde vannet. Seks personer er ikke gjort rede for. – Vi har dykkere og folk i luften som jobber for å redde liv, sier Guvernør Wes Moore. Moore forteller at alt tilsier dette var en ulykke.  – Jeg forstår at mange er redde nå. Til alle som er rammet, våre hjerter er knuste, sier guvernøren. Tirsdag kveld norsk tid leter de fortsatt etter overlevende. Seks personer er ikke gjort rede for. To personer er hentet opp av vannet, der en av dem er alvorlig skadet. – Det er ikke mangel på utfordringer i denne situasjonen, men så lenge det er noe håp for å finne overlevende kommer vi til å fortsette redningsaksjonen, sier Johnny Olszewski som er blant de som leder aksjonen.  – Vi kommer til å fortsette å lete så lenge det er håp for å finne overlevende, sier senator Benjamin L. Cardin til VG.  Så lenge kanalen er stengt vil det påvirke tusenvis av arbeidere, sier Cardin. Det vil ha store økonomiske konsekvenser både lokalt og regionalt.  – Er du redd for at det kan ha vært svakheten i broen?  – Det er derfor dette skal gjøres en uavhengig etterforskning. Vi skal finne ut hva det var som skjedde, sier Cardin. – Det var et kraftig treff og broer er ikke nødvendigvis laget for å tåle noe sånt, sier han.  Sendte ut nødvarsel «Francis Scott Key»-broen i byen Baltimore i delstaten Maryland kollapset da et containerskip kjørte inn i den. Besetningen på skipet skal ha varslet om at de hadde problemer med strømmen, sier guvernør Wes Moore. De sendte også ut et nødvarsel. Nødetatene bruker ekkolodd, droner og infrarød teknologi som en del av søket. Det nasjonale transportmyndigheter (NTSB) i USA er i gang med etterforskning. Også FBI er koblet på og understreker at det ikke er noe som peker på at dette var noe annet enn en ulykke.  Befinner du deg i nærheten av broen? Kontakt VG her.  Det norske rederiet Wallenius Wilhelmsen har skip i Baltimore.  I en uttalelse sier kommunikasjonssjef David Hopkins at alle knyttet til deres rederi er trygge.  Skipet som befinner seg i Baltimore ligger også trygt til havn. Biler og trailer i vannet Flere biler, inkludert en trailer, var på broen da den kollapset.  Den amerikanske kystvakten bekrefter at flere biler og andre kjøretøy er sett i elven. – Det er ekstremt alvorlig, sier talsperson Kevin Cartwright i brannvesenet til TT. Ifølge ABC News skal en rapport publisert av Cybersikkerhet og Infrastruktursikkerhetsbyrået i USA vise at skipet mistet fremdrift. Rapporten viser også at skipet skal ha varslet Marylands Transportdepartement om at de hadde mistet kontroll over fartøyet og at en kollisjon med broen var mulig, gjengir ABC. – Dette er en utenkelig tragedie, sa ordfører Brandon Scott på pressekonferansen. Ifølge CNNs reporter på stedet, Derek Van Dam, er det rundt 9 grader i vannet der redningsaksjonen pågår.  Guvernør Wes Moore i delstaten har erklært unntakstilstand etter brokollapsen. Han takker redningsmannskapet som jobber for å hente ut de som falt i vannet. Også ordføreren i Baltimore har erklært unntakstilstand. Seilet på oppdrag av dansk rederigigant  Det er containerskipet «Dali», som seiler under singaporsk flagg, som krasjet med broen. «Dali» seiler på oppdrag fra det danske rederiet Maersk, bekrefter de selv til Ekstra Bladet. – Vi er forferdet over det som skjer i Baltimore, og våre tanker går ut til alle berørte, skriver A.P. Møller Mærsk, som legger til at det ikke var noe Maersk-mannskap om bord på skipet. Skipet er nesten 300 meter langt, med en bredde på 48 meter. Det skulle fra Baltimore til Colombo i Sri Lanka, ifølge nettsiden.  Skipet forlot havnen cirka 05.30 norsk tid og har stått stille under broen siden 06.30 norsk tid. Cirka tre minutter før det stoppet opp endret det kurs mot styrbord.  Bro fra 70-tallet Broen er blant verdens lengste sammenhengende fagverksbroer og krysses av rundt 11,5 millioner biler årlig. Tilstanden til broen skal undersøkes, bekrefter brannvesenet. Ole Andre Øiseth, professor i konstruksjonsteknikk ved NTNU, sier dette ser ut som en gammel bro som muligens ikke er bygget for at skipstrafikken har økt: – Når man bygger en ny bro i dag så skal man designe broen for skipsstøt. Siden dette virker som en gammel bro kan det være sånn at skipstrafikken har økt både i størrelse og fart forbi den broen siden den ble bygget, og at det kan hende den ikke tåler et krasj.
«Francis Scott Key»- broen i byen Baltimore i delstaten Maryland kollapset da et containerskip kjørte inn i den. Det var containerskipet "Dali", som seiler under singaporsk flagg, som krasjet inn i broen Myndighetene er tydelig på at de ikke har noen holdepunkter for at dette er noe annet enn en ulykke